วงการประกันชีวิตเสื่อม “กรุงไทยแอกซ่า” ปลอมลายเซ็นครู 30 คน
ครูจ.เลยกว่า 30 คน โร่แจ้งความ หลังถูกปลอมแปลงลายเซ็นทำประกันชีวิต “กรุงไทย-แอกซ่าฯ” เผยไม่เคยเซ็นเอกสาร
14 ธ.ค. 2559

คณะครูจ.เลยกว่า 30 คน โร่แจ้งความ หลังถูกปลอมแปลงลายเซ็นทำประกันชีวิต “กรุงไทย-แอกซ่าฯ” เผยไม่เคยเซ็นเอกสารใดๆ
ผู้สื่อข่าวรายงานว่า คณะครูที่เป็นสมาชิกสหกรณ์ออมทรัพย์ครู จ.เลยกว่า 30 คน เดินทางเข้าพบพนักงานสอบสวนเพื่อแจ้งความร้องทุกข์ หลังได้รับเอกสารแจ้งกรมธรรม์การทำประกันชีวิตกับบริษัทกรุงไทย-แอกซ่า ประกันชีวิต จำกัด (มหาชน) ซึ่งผู้เสียหายทั้งหมดยืนยันว่าไม่ได้ลงลายมือชื่อในการทำสัญญาประกันชีวิตดังกล่าวแต่อย่างใด ลายมือชื่อที่ปรากฏในสัญญาถูกปลอมแปลงขึ้นมาทั้งๆที่ไม่ได้เซ็นเอง และไม่เคยเห็นสัญญาฉบับนี้มาก่อน
โดยในสัญญาระบุว่า สหกรณ์ออมทรัพย์ครูเลยจำกัดเป็นผู้จ่ายเบี้ยประกันรายปี งวดละ 2,289.60 บาท จำนวนเงินเอาประกัน 540,000 บาท ระยะเวลาคุ้มครอง และระยะเวลาชำระเบี้ยประกัน 15 ปี เริ่มคุ้มครองตั้งแต่วันที่ 4 พฤษภาคม 2559
ขณะที่ผู้รับผลประโยชน์ที่ระบุไว้ในเอกสารสัญญา คือสหกรณ์ออมทรัพย์ครูเลยจำกัด ไม่มีรายชื่อสมาชิกภายในครอบครัวของผู้ที่ลงนามในสัญญาแม้แต่คนเดียว นอกจากนี้ตนก็ได้ทราบว่า เพื่อนครูที่เป็นสมาชิกสหกรณ์ออมทรัพย์ครูเลยจำกัด อีกหลายคน ทั้งที่กู้เงินและไม่ได้กู้เงิน ต่างได้รับเอกสารแจ้งสัญญาในลักษณะเดียวกันนี้เช่นกัน
ขณะที่ นายอนุพงษ์ ปริบาล ประธานสหกรณ์ออมทรัพย์ครูเลยจำกัด ผู้ลงนามในประกาศลำดับที่ 52/2559 เรื่อง การจัดสวัสดิการให้กับสมาชิกสหกรณ์ออมทรัพย์ครูเลยจำกัด ลงวันที่ 1 ธันวาคม 2559 ได้ชี้แจงว่า การทำประกันชีวิตให้แก่สมาชิกฯ ได้ดำเนินการตามที่ได้รับอนุมัติงบประมาณจากที่ประชุมใหญ่สามัญประจำปี 2558 เพื่อจัดเป็นสวัสดิการให้แก่สมาชิกฯ ซึ่งได้ดำเนินการต่อเนื่องเป็นประจำทุกปีอยู่แล้ว
แต่ในส่วนเอกสารกรมธรรม์ที่บริษัทกรุงไทย-แอกซ่า ประกันชีวิต จำกัด (มหาชน) ส่งถึงสมาชิกฯบางคนนั้น สหกรณ์ออมทรัพย์ครูเลยจำกัด ไม่ได้มีส่วนเกี่ยวข้องแต่อย่างใด ฉะนั้น การลงลายมือชื่อในกรมธรรม์จึงเป็นเรื่องของตัวแทนประกันชีวิต
ทั้งนี้สหกรณ์ออมทรัพย์ครูเลยจำกัด จะเร่งประสานงานกับตัวแทนประกันชีวิตและบริษัทกรุงไทย-แอกซ่า ประกันชีวิต จำกัด (มหาชน) เพื่อขอทราบข้อเท็จจริง เพื่อแก้ปัญหาที่เกิดขึ้นโดยเร็วที่สุด 
อนึ่ง “กรุงไทยแอกซ่า” เป็นบริษัทประกันชีวิตที่เกิดจากการร่วมทุนระหว่างบริษัท ธนาคารกรุงไทย จำกัด (มหาชน) หรือ KTB 
 
 